**Sandra Hüller** (s. 30. huhtikuuta 1978 Suhl, Itä-Saksa) on saksalainen näyttelijä, joka on näytellyt Saksassa ja Sveitsissä teatterissa sekä eurooppalaisissa elokuvissa. Hänet valittiin 2003 *Theater heute* -lehden äänestyksessä vuoden nuoreksi naisnäyttelijäksi, ja sen jälkeen hänet on valittu neljästi vuoden naisnäyttelijäksi. Hüllerin elokuvia ovat muun muassa *Isäni Toni Erdmann* (2016), *The Zone of Interest* (2023) ja *Putoamisen anatomia* (2023). *Putoamisen anatomiasta* hän sai muun muassa Oscar-ehdokkuuden. Hän on voittanut urallaan kaksi Euroopan akatemian elokuvapalkintoa.

Nuoruus ja opiskelu
-------------------

Hüller syntyi 1978 ja kasvoi Itä-Saksan Oberhofissa ja Friedrichrodassa. Hänen vanhempansa ovat opettajia, isä opetti ammattioppilaiden keskuksessa ja äiti toimi yksityisopettajana. Hänellä on Christian-niminen veli.

Hüller kävi lukiota Friedrichrodassa ja kiinnostui näyttelemisestä nuorten teatterikerhossa. Hän pääsi opiskelemaan näyttelijöiden korkeakouluun Hochschule für Schauspielkunst Ernst Buschiin, mistä hän valmistui 2000.

Ura
---

Valmistuttuaan Hüller näytteli ensin jenalaisessa teatterissa ja oli vuoden 2001 vierailevana näyttelijänä Schauspiel Leipzigissa. Hän näytteli sen jälkeen vuodet 2002–2006 Baselin teatterissa, ja hänet valittiin 2003 *Theater heute* -lehden äänestyksessä vuoden nuoreksi naisnäyttelijäksi.

Hüllerin esikoiselokuva oli *Requiem*, missä hän näytteli naista, jonka perhe uskoo hänen kohtauksensa olevan merkki riivauksesta ja joka siksi joutuu väkivaltaisen manauksen kohteeksi. Hüller vakuutti roolisuorituksellaan muun muassa Berliinin elokuvajuhlien palkintoraadin puheenjohtajan Charlotte Ramplingin ja sai Hopeisen karhun.

Hüller on ensimmäisen elokuvansa jälkeen jatkanut myös teatteriuraa, vaikka samaan aikaan tehnyt myös useita elokuvia. Hänet kutsuttiin ensimmäisen kerran 2007 esiintymään Berliner Theatertreffen -festivaaleille, ja tuon jälkeen hän on ollut festivaaleilla useita kertoja. Hüller kuului vuosina 2012–2015 Münchner Kammerspielen vakiokaartiin ja on esiintynyt vierailevana näyttelijänä useissa muissa teattereissa. Hänet on palkittu *Theater heuten* vuoden naisnäyttelijänä 2010, 2013, 2019 ja 2020.

Hüllerista tuli kansainvälisesti tunnettu elokuvan *Isäni Toni Erdmann* (2016) myötä. Siinä hän näyttelee kunnianhimoista konsulttia, jolla on vaikea suhde kujeilevaan isäänsä. Elokuvasta hänet palkittiin parhaasta naispääosasta Euroopan elokuvapalkinnolla, Bayerischer Filmpreisilla ja Deutscher Filmpreisilla.

Vuonna 2023 tuli ensi-iltaan kaksi Hüllerin elokuvaa, jotka molemmat nousivat kriittisesti kehutuiksi. Jonathan Glazerin ohjaamassa *The Zone of Interestissa* Hüller näyttelee Auschwitzin keskitysleirin komentajan Rudolf Hössin puolisoa Hedwigiä. Hüller oli aiemmin ollut sitä mieltä, ettei ikinä näyttelisi holokaustielokuvassa, mutta Glazer vakuutti tekevänsä elokuvan, jossa natsismista ei tehtäisi raivokasta ja jännittävää. *The Zone of Interest* kuvaa vain Hössin perheen arkea Auschwitzin porttien vieressä. Samana vuonna ilmestyi Justine Triet’n ohjaama oikeussalidraama *Putoamisen anatomia*, jossa Hüller näyttelee menestynyttä kirjailijaa, jota syytetään miehensä taposta.

Hüllerille on myönnetty *Putoamisen anatomiasta* Ranskan César-palkinto ja Euroopan elokuvapalkinto. Lisäksi hän on ollut siitä ehdolla muun muassa Oscariin, Golden Globeen ja Baftaan. Lisäksi hän oli *The Zone of Interestista* ehdolla Baftaan ja Euroopan elokuvapalkintoon.

Filmografia
-----------

| Vuosi | Suomenkielinen nimi | Alkuperäinen nimi | Roolihahmo |
| --- | --- | --- | --- |
| 2006 | *Requiem* | *Requiem* | Michaela Klingler |
| 2008 | *Nainen Berliinissä* | *Anonyma – Eine Frau in Berlin* | Steffi |
| 2011 | *Über uns das All* | *Über uns das All* | Martha Sabel |
| 2016 | *Isäni Toni Erdmann* | *Toni Erdmann* | Ines Conradi |
| 2018 | *In den Gängen* | *In den Gängen* | Marion Koch |
| 2019 | *Sibyl* | *Sibyl* | Mika |
| *Proxima* | *Proxima* | Wendy Hauer |
| 2021 | *Ich bin dein Mensch* | *Ich bin dein Mensch* | Työtoveri |
| *München – Sodan uhka* | *Munich: The Edge of War* | Helen Winter |
| 2023 | *Putoamisen anatomia* | *Anatomie d'une chute* | Sandra Voyter |
| *The Zone of Interest* | *The Zone of Interest* | Hedwig Höss |

Palkinnot ja ehdokkuudet
------------------------

### Bafta-palkinnot

| Vuosi | Elokuva | Palkinto | Lopputulos |
| --- | --- | --- | --- |
| 2024 | *Putoamisen anatomia* | Paras naispääosa | Ehdokkuus |
| *The Zone of Interest* | Paras naissivuosa | Ehdokkuus |

### Berliinin elokuvajuhlat

| Vuosi | Elokuva | Palkinto | Lopputulos |
| --- | --- | --- | --- |
| 2006 | *Requiem* | Paras naisnäyttelijä | Voitto |

### Oscar-palkinnot

| Vuosi | Elokuva | Palkinto | Lopputulos |
| --- | --- | --- | --- |
| 2024 | *Putoamisen anatomia* | Paras naispääosa | Odottaa |

Lähteet
-------

1. ↑  Sandra Hüller, Rotten Tomatoes, viitattu 21.4.2024.
2. 1 2 3 4  Scott Roxborough: Sandra Hüller, Actress of the Year? *The Hollywood Reporter*.  1.9.2023. The Hollywood Reporter, LLC. Viitattu 9.3.2024. (englanniksi)
3. 1 2 3  Sandra Hüller *Munzinger Online/Personen – Internationales Biographisches Archiv*. Ravensburg:  Munzinger-Archiv GmbH. Viitattu 9.3.2024. (saksaksi)
4. 1 2  Sandra Hüller Schauspielhaus Bochum. Viitattu 9.3.2024. (saksaksi)
5. 1 2  Hüller, Sandra *Lexikon*. Nachtkritik.de. Viitattu 9.3.2024. (saksaksi)
6. ↑  Martha Mabille: Hüller, Sandra *Vogue France*.  2.2.2024. Les Publications Condé Nast. Viitattu 9.3.2024. (ranskaksi)
7. 1 2  Melanie Goodfellow: Justine Triet’s ‘Anatomy Of A Fall’ Sweeps European Film Awards Winning Best Film, Director, Screenplay & Actress For Sandra Hüller – Full Winners List *Deadline*.  9.12.2023. Viitattu 9.3.2024. (englanniksi)
8. ↑  96th OSCARS® NOMINATIONS ANNOUNCED  23.1.2024. Academy of Motion Picture Arts and Sciences. Viitattu 9.3.2024. (englanniksi)
9. ↑  The 2024 Nominations Golden Globes, LLC. Viitattu 9.3.2024. (englanniksi)
10. 1 2 3  BAFTAs 2024: the winners in full  18.2.2024. British Film Institute. Viitattu 9.3.2024. (englanniksi)
11. ↑  Sandra Hüller, Best Actress. Berliinin elokuvajuhlat, viitattu 24.1.2024.
12. ↑  Hilary Lewis ja Kimberly Nordyke: Oscars: Full List of Nominations, *The Hollywood Reporter*, 23.1.2024, viitattu 24.1.2024.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Alankomaat

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Elonet

 |
|  |
| Muut | 
* IdRef

 |

 |